b'\n_START_ARTICLE_\nAtol\n_START_PARAGRAPH_\nAtol (beseda izhaja iz malaj\xc5\xa1\xc4\x8dine, angle\xc5\xa1ko atol) je koralni otok plitvo obro\xc4\x8daste oblike z laguno v sredini. Je obro\xc4\x8dast koralni greben, ki ga oblikujejo korale, ki zrastejo na vulkanskem otoku v tropskih morjih, predvsem v Tihem in Indijskem oceanu. Atol nastane, ko manj\xc5\xa1i oto\xc4\x8dek, ve\xc4\x8dinoma vulkanskega nastanka po\xc4\x8dasi tone pod morsko gladino, koralne kolonije okrog ugrezajo\xc4\x8dega otoka pa hkrati rastejo. Najprej nastane obre\xc5\xbeni koralni greben, nato pregradni greben in kon\xc4\x8dno atolni otok. Atoli imajo obliko prstana ali polkroga, na sredini je plitev zaliv - laguna. Ve\xc4\x8dji atoli so naseljeni, vendar nimajo lastnih izvirov sladke vode, zato so prebivalci odvisni od de\xc5\xbeevnice. Marshallovi otoki imajo veliko atolov.'